  Майя Бывальцева Удмуртилэн тӧроез Александр Бречалов Россиысь азьмуртлэн Владимир Путинлэн йӧскалык кылъёсты дышетон пумысен пресс-конференциез дыръя сётэм валэктонэзъя аслэсьтыз малпанъёссэ вераз. Улосвыл кивалтӥсьлэсь кылъёссэ солэн пресс-службаез шараяз. Йӧскалык кылъёсты дышетон ласянь вань мылкыд карисьёслы огкадь луонлыкъёс кылдытыны кулэ. Но со одно ик дышетоно медаз луы — мылкыд каремъя. Ми йӧскалык кылэз вӧлмытыны но валамон карыны кулэ Александр Бречалов, Удмуртилэн тӧроезАлександр Бречлов кылсярысь элькунлэн Москваысь постпредствояз удмурт кылъя курсъёс сярысь вераз но соослы кулэяськон вань шуыса пусйиз. Озьы ик солэн ивортэмезъя, улосвылысь школаосын али удмурт, бигер, пор но мукет кылъёсты дышето. Ватсаса тодон-валан сётон сӧзнэтэз учконо ке, элькун юрттэмен йӧскалык лулчеберетъя огазеяськонъёсын удмурт, бигер, армян, пор, азербайджан, немец, иврит кылъёсты дышетон курсъёс радъямын. Йӧскалык политикая министерстволэн заказтэмезъя но удмурт кылъя дунтэк курсъёс ортчытъясько. Удмуртия Россиын нырысетӥез улосвыл, пусйиз элькунлэн тӧроез, кытын анай кылын кылтодонъя ӝӧквыл шудонъёсты поттон сӧзнэт радъямын. 2017-тӥ арысен удмурт кылъя онлайн-курсъёс ужало. Кылдытэмын, но ялан тырмытӥське «Удмурт Книга» электрон библиотека. «Билингва. Кыккылолыкъя удмурт центр» ӵектос каръёсын кык кылъем нылпиосты будэтон ужпумъёсъя анай-атайёслы семинаръёс ортчытъя. Иворъёсты вӧлмытӥсь ёзэсъёс удмурт но бигер кылъёсын ужало. Росси азьмуртлэн грантъёсызъя фондысь утэм коньдон чотын 2018-тӥ арын «Шудком: дышетскиськом шудыса» ӵектос улонэ пыӵалоз. Кызьы адӟиськоды, удмурт кылэз но мукет калыкъёслэсь кылъёссэс вӧлмытон понна Удмурт Элькунын ӧжыт уг лэсьтӥськы. Мон малпасько, та ӧр туж кулэ, ми та ӧръя ужез одно ик азьланьтомы Александр Бречалов, Удмуртилэн тӧроезТодэ вайытом, туннэ, 14-тӥ толсуре, Москваын Росси азьмуртэзлэн сяме пырем бадӟым пресс-конференциез ортчиз. Отчы Россиысь но кунгож сьӧрысь 1 640 журналистъёс люкаськизы. Соос Владимир Путинлы тужгес сюлмаськытӥсь юанъёссэс сётъяло. Йӧскалык кылъёсты дышетон ужпумез Татарстанысь журналистка ӝутӥз.  Тегъёс: ВладимирПутин Удмуртия удмурткыл йӧслыкъёс АлександрБречалов  